Zejtun Corinthians jumiljaw lil Sirens Minn Cristian Muscat Sirens……………..0 Zejtun C…………..4 B'wirja mill-aqwa, Zejtun Corinthians umiljaw lil Sirens meta għelbuhom bl-iskor kbir ta' 4-0. Huma kienu tattikament dixxiplinati u organizzati mill-bidu sat-tmiem fejn qatt ma taw ċans lil Sirens jidħlu fil-partita biex dawn tal-aħħar lanqas ħolqu azzjoni waħda denja ta' nota. Din kienet wirja oħra li tabilħaqq kompliet tikkonferma li l-Corinthians jistgħu jilħqu t-tragward tagħhom li jżommu posthom mal-elite tal-football Malti fl-ogħla diviżjoni waqt li min-naħa l-oħra, m'hemmx dubju li jekk wara staġun ferm pożittiv fejn saħansitra kisbu post fl-Ewropa, Sirens iridu jsalvaw posthom fil-Kampjonat Premier, iridu jipproduċu wirjiet ferm aħjar minn din. Il-Pawlini kellhom lil Michael Mifsud sospiż. Kien mal-kwarta logħob li fl-ewwel azzjoni, il-Corinthians fetħu l-iskor meta FERNANDO JUNIOR rċieva pass mingħand Neil Tabone f'nofs il-ground, avvanza u għadda minn bejn bosta difensuri hekk kif ġibed lejn ix-xellug u għeleb lill-goalkeeper ta' Sirens, David Cassar b'xutt fil-baxx. Huma komplew fuq l-offensiva u fit-22 minuta, irduppjaw meta Vitor Vieira indirizza cross mil-lemin għan-nofs u mill-viċin KEMAR REID kien pront u antiċipa lil kulħadd permezz ta' daqqa ta' ras preċiża, bil-ballun jintemm fix-xibka. Fit-38 minuta għamluhom tlieta meta d-debuttant VITOR DA SILVA VIEIRA rebaħ il-ballun fi tliet kwarti ta' ground, avvanza u b'xutt qawwi għeleb lil David Cassar, li ra l-ballun jgħaddi proprju minn taħtu qabel spiċċa fix-xibka. It-tieni taqsima kienet ferm kwieta, karatterizzata minn ħafna logħob f'nofs il-ground, iżda fil-71 minuta, il-Corinthians skorjaw ir-raba' goal meta Edward Herrera għadda through pass lejn VITOR DA SILVA VIEIRA li daħal tajjeb u permezz ta' xutt angolat, tefa' l-ballun fix-xibka, biex b'hekk irreġistra doppjetta f'din l-ewwel dehra tiegħu fil-kampjonat Malti. U fid-89 minuta Zejtun setgħu għamluhom ħamsa meta s-sostitut Adrian Carabott indirizza cross mil-lemin li sab lil Vitor da Silva Vieira li permezz ta' daqqa ta' ras mill-viċin laqat il-mimduda biex ġie mċaħħad minn hat-trick personali. Raba' Uffiċjal: Trustin Farrugia Cann Player tal-Logħba: Fernando Jose Gomes Junior (Z)